संतोष को स्वर्ण, तीन अन्य मुक्केबाजों को कांस्य  
वी संतोष कुमार ने रूस के अलेक्सांद्र मालिनिन को हराकर जकार्ता में चल रहे 21वें प्रेसीडेंट कप मुक्केबाजी टूर्नामेंट में स्वर्ण पदक जीता।
एशियाई खेलों के रजत पदक विजेता वी संतोष कुमार ने रूस के अलेक्सांद्र मालिनिन को हराकर इंडोनेशिया की राजधानी जकार्ता में चल रहे 21वें प्रेसीडेंट कप मुक्केबाजी टूर्नामेंट में स्वर्ण पदक जीता। भारत के तीन अन्य मुक्केबाजों को हालांकि कांस्य पदक से ही संतोष करना पड़ा।   20 वर्षीय संतोष ने लाइट वेल्टरवेट (64 किग्रा) ने फाइनल में रूसी मुक्केबाज को 10-8 से हराया। यह उनका सीनियर अंतरराष्ट्रीय टूर्नामेंट में पहला स्वर्ण पदक है। उन्होंने इससे पहले 2008 में पुणे में युवा राष्ट्रमंडल खेलों में सोने का तमगा जीता।   जसवीर अहलावत (81 किग्रा) और लखबीर सिंह (69 किग्रा) सेमीफाइनल में हार गए थे और उन्हें कांस्य पदक से संतोष करना पड़ा था। 18 वर्षीय गौरव बिधुड़ी ने भी 49 किग्रा में कांस्य पदक हासिल किया था। जसवीर को जहां ऑस्ट्रेलिया के डेमियन हूपर ने 8-12 से हराया वहीं लखबीर को रूस के अलेक्सांद कुनकोव ने 11-19 से मात दी। इस तरह से संतोष फाइनल में पहुंचने वाले अकेले भारतीय थे और उन्होंने वहां भी जानदार प्रदर्शन किया। आंध्र प्रदेश के इस मुक्केबाज ने कहा, यह मेरे करियर की सर्वश्रेष्ठ जीत में से एक है। मैं बहुत खुश हूं। मेरे पास खुशी व्यक्त करने के लिए शब्द नहीं हैं। उन्होंने कहा, अलेक्सांद्र मुझसे छोटे कद के है और मैंने उनकी पिछले मुकाबले की रिकार्डिंग का अच्छा अध्ययन किया था। मेरी रणनीति हिट करके हट जाने की थी ताकि वह मुझ पर हावी नहीं हो सकें। मैंने अधिकतर जवाबी हमले किए।